یٰسین بلوچ

اصل ناں      غلام یٰسین

قلمی ناں       یٰسین بلوچ    

جمن           1982ء   

تعلیم         ایم اے ،(بی ایڈ)

پیشہ          ملازمت اینٹی کرپشن پولیس   

فون نمبر        03457143770

جاہ پتہ        وستی سلطان خان ،موضع پتی سلطان لاشاری ضلع ڈیرہ غازیخان

یٰسین بلوچ 1982ء کوں ڈیرہ غازیخان دی ہک نواحی وستی سلطان خان بلوچ وچ حاجی سکندر خاں دے گھر پیدا تھئے۔آپ خدا داد صلاحیت دے حامل فطری شاعر ہن۔انہاندے ابتدائی استادِ شاعری سعید احمد راشد(مرحوم) تے ول اسلم وارثی توں اصلاح گھدی۔ماشاء اللہ موزوں طبع شاعر ہن تے رواں شاعری کریندن۔مگر ہُن تائیں آپ دیاں چار شعری کتاباں (1)اُشاک اکھیں(2)  ڈکھ ڈین(3)شوق دیاں ونگاں(4)بھاگ،چھپ تے منظرِ عام تے آ چکیاں ہن۔علاوہ ازیں نعتیہ شاعری تے ڈوہڑہ جات دے مجموعے وی زیر طبع ہن ۔یٰسین بلوچ اپنی شاعری اچ سرائیکی دے ٹھیٹھ الفاظ استعمال کرن آلا ہک پُر گو شاعر ہے،آپ دی ہک خاص خوبی ایہ ہے جو آپ اپنی شاعری اچ نویں قافئے ردیف استعمال کرن دی کوشش کریندن،جیڑھے پہلے کہیں شاعر استعمال نہ کیتے ہوون۔مثلاََ۔ آپدی ہک غزل دے ڈو اشعار ڈیکھو!

؎صبر دے سرتے چڑھ گئے اِتلا اکھّڑ تھی گئے 

ہجر تیڈے دے نال ہنجوں دا اجّڑ تھی گئے

دل دی طاقی کھول کے لُک گئے بُچ نئیں ڈیندا 

پیار اچ اے جتلا یٰسین او دو دڑ تھی گئے

 غزل 
حد  محبت  دی گولنی  پوسی    ساری کَئنات  پھولنی  پوسی

توں جے مل گئیں تاں گنگے لفظیں وچ    تات دھاہیں  دی  چولنی پوسی

زخم اندر دے تیکوں نئیں ڈسدے    پٹّی باطن  دی  کھولنی پوسی

عشق  دا  امتحان ڈیون  کوں    سوئی سمندر  توں  گولنی پوسی

ترٹ  نہ  پووے نماز  نیناں  دی   دید  تک  تک کے  رولنی  پوسی

کون اندھارے دے ہاں توں لنگھدا پئے    مونجھ من  دی  ٹٹولنی پوسی 

جیڑھی بولی دے وچ او ڈکھ سُندے     او ہا یٰسینؔ  بولنی  پوسی

 غزل 
ساری رات جگیندن تارے           ہتھوں مونجھ ودھیندن تارے

چاندنیاں یاد ڈیوا کے ساکوں      ہر ہک رات روئیندن تارے

ڈو انگلیں اسمان ڈکھیندن      ڈاڈھا دوکھا ڈیندن تارے

رات تے ہے احسان انہیں دا       روز اسمان سجیندن تارے

تروڑ کے سنگت فجریں ویلے      مونجھا چندر کریندن تارے

ساری رات رُواکے ساکوں      ڈینہ کوں کتھ لُک ویندن تارے

سِکھ یٰسینؔ انہیں توں جاگن      جیویں فرض نبھیندن تارے

____________________

   ؎سجن دور ہے پر جدا تھی نئیں سگدا     

میڈے روح توں اوڈھر ذرا تھی نئیں سگدا

میڈی مرض وی ،تے شفا وی اوہو ہے     

بیا کوئی داروں دوا تھی نئیں سگدا

______________________

؎سوہناں بولن وی ہک عبادت ہے       نت نماز اے پڑھیج پووے ہا

٭٭٭